钦定古今图书集成/明伦汇编/氏族典/第270卷 > 王阮
## 钦定古今图书集成/明伦汇编/氏族典/第270卷 > 王阮

按《宋史王阮传》，“阮字南卿，江州人。曾祖韶，神宗时开
熙河，擒木征。祖厚，继辟湟鄯。父彦傅，靖康勤王，皆有
功。阮少好学，尚气节，常自称将种，辞辨奋发，四坐莫
能屈。尝谒袁州太守张栻，栻谓曰：‘当今道在武夷子，
盍往求之’？”阮见朱熹于考亭，熹与语，大说之。登隆兴
元年进士第，调南康都昌主簿，以廉声闻，移永州教
授。绍熙中，知濠州，改知抚州。韩𠈁胄宿闻阮名，特命
入奏，将诱以美官。夜遣密客诣阮，阮不答，陛对毕，拂
衣出关。𠈁胄大怒，批旨予祠，阮于是归隐庐山，尽弃
人间事，从容觞咏而已。朱熹尝惜其“才气术略过人，
而留滞不偶”云。嘉定元年卒。